stanford-oval/wikipedia huggingface dataset:
האדומה הגדולה ה-1
שחקנים

לי מרווין - סמל "אופוסום"
מארק המיל - טוראי גריף
רוברט קאראדין - טוראי זב
בובי דיצ'יקו - טוראי וינצ'י
קלי וורד - טוראי ג'ונסון
זיגפריד ראוך - הסמל הנאצי שרודר, מקבילו של הסמל האמריקאי
סטפאן אודראן - חברת המחתרת הכלואה בבית חולים לחולי נפש בבלגיה
ברוך גולדשטיין

| --- | --- |

תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  9 בדצמבר 1956 ה' בטבת ה'תשי"ז ברוקלין, ארצות הברית 
 נהרג:  25 בפברואר 1994 (בגיל 37) י"ד באדר ה'תשנ"ד חברון, יהודה ושומרון 
 מדינה:  ארצות הברית, ישראל 
 מקום קבורה:  פארק מאיר כהנא 
 מקום מגורים:  קריית ארבע 
 ידוע בשל:  טבח מערת המכפלה
 השכלה:  ישיבה יוניברסיטי  בית הספר לרפואה ע"ש אלברט איינשטיין  ישיבה דפלטבוש 
 מקצוע:  רופא
 מפלגה:  כך 
 השקפה דתית:  יהדות אורתודוקסית 
 
ברוך (קאפל) גולדשטיין (9 בדצמבר 1956, ה' בטבת ה'תשי"ז – 25 בפברואר 1994, י"ד באדר ה'תשנ"ד) היה רופא ישראלי תושב קריית ארבע, שרצח 29 מתפללים מוסלמים ופצע כ-125 במעשה טרור הידוע כטבח מערת המכפלה. המתפללים השתלטו עליו והרגו אותו. מעשה הרצח, הנחשב לאירוע הקשה ביותר בתולדות הטרור היהודי בישראל, זעזע את החברה הישראלית והפלסטינית.
גולדשטיין היה פעיל בתנועת כך, והופיע במקום השלישי ברשימתה לקראת הבחירות לכנסת האחת עשרה והשתים עשרה ונבחר מטעמה למועצת קריית ארבע.
חייו ומשנתו האידאולוגית

ברוך גולדשטיין נולד כבנימין גולדשטיין בשנת 1956 בברוקלין, ניו יורק. על פי הכיתוב על מצבתו, הוא דור שביעי לרבי שניאור זלמן מלאדי. למד בישיבה דפלטבוש. היה תלמידו של הרב מאיר כהנא, אותו הכיר עוד בארצות הברית, והצטרף לפעילות של הליגה להגנה יהודית בארצות הברית. בשנת 1977 סיים בהצטיינות לימודי תואר ראשון בישיבה יוניברסיטי, ובשנת 1982, לאחר סיום לימודי הרפואה בבית הספר לרפואה ע"ש אלברט איינשטיין, עלה לישראל, והתגייס לצה"ל כרופא בדרגת סרן. נישא למרים ושינה את שמו הפרטי לברוך. היה אב לארבעה ילדים.
עם שחרורו המשיך לשרת כרופא במילואים, ועבד כרופא קהילתי בקריית ארבע וסביבתה. על פי דו"ח ועדת החקירה של הטבח, דווח בעיתונות כי בשנת 1984 סירב גולדשטיין כששירת כרופא צבאי בלבנון לטפל במחבל פצוע. עם זאת, באוקטובר 1990 הציל חיי ערבי שנפגע בידי יהודי. הוא זכה לתעודת הוקרה מידי קצין הרפואה הפיקודי של פיקוד המרכז, אריה אלדד, על סיועו בטיפול בחיילים שנפצעו בפיגוע ירי בחברון.
גולדשטיין היה פעיל בתנועת כך, ובין השאר הופיע במקום השלישי ברשימתה לקראת הבחירות לכנסת האחת עשרה. המפלגה קיבלה מנדט אחד בלבד ורק ראש התנועה, מאיר כהנא, נכנס לכנסת. הוא הופיע ברשימתה גם לקראת הבחירות לכנסת השתים עשרה, שבהן נפסלה המפלגה מלהתמודד על ידי ועדת הבחירות המרכזית בשל מצעה הגזעני. גולדשטיין רץ ונבחר מטעמה למועצת קריית ארבע, ולאחר רצח כהנא הקים בקריית ארבע גן לזכרו. בעקבות הטבח, מדינת ישראל הכריזה על תנועת כך כארגון טרור. בעקבותיה, גם קנדה, ארצות הברית והאיחוד האירופי כללו את התנועה ברשימות ארגוני הטרור.
גולדשטיין התנגד להסכמי אוסלו, שנחתמו בספטמבר 1993, ונהג להסתובב עם טלאי צהוב על בגדיו כמחאה לאחר חתימת ההסכמים. כאשר נשאל כיצד מתיישבות דעותיו הקיצוניות עם עיסוקו ברפואה השיב בציטוט מקהלת: "עת להרוג ועת לרפוא".
טבח מערת המכפלה

בבוקר פורים תשנ"ד (25 בפברואר 1994) הגיע גולדשטיין למערת המכפלה כשהוא לבוש מדי צה"ל ונושא דרגות סרן. בסביבות השעה 5:30, עבר גולדשטיין מ"אולם אברהם" שבו התפללו 13 יהודים, ל"אולם יצחק" שבו התפללו באותה העת כ-800 מוסלמים את תפילת יום שישי שלפני תחילת צום הרמדאן, ובאמצעות רובה "גליל" שהיה ברשותו רצח 29 מתפללים מוסלמים ופצע 125 מהם. בזמן ניסיונו להחליף מחסנית, התנפל עליו אחד המתפללים ופרקו מנשקו. לאחר מכן התנפלו עליו מתפללים נוספים, חבטו בו והרגוהו באמצעות מטף כיבוי ועמודי ברזל הנמצאים במקום לתמיכה.
ועדת החקירה הממלכתית שחקרה את הטבח במערת המכפלה הגיעה למסקנה כי גולדשטיין פעל לבדו, ללא תמיכה או סיוע מגורמים אחרים.
טבח מערת המכפלה > התייחסות לטבח

את הטבח במערת המכפלה גינו גורמים משני צדי הקשת הפוליטית.
הרב יהודה עמיטל, ראש ישיבת הר עציון וראש תנועת מימד, כתב כי גולדשטיין "הצליח להכתים את העם היהודי ואת תורת ישראל בכתם של שפיכת דם נקיים. מעבר לשפלות המוסרית והדתית של הריגת חפים מפשע, שעה שכרעו ברך בפני בורא עולם - הרצח הנורא הביא לידי חילול שם שמים בעיני העולם כולו".
בגילוי דעת שפרסמה מועצת קריית ארבע נאמר, בין השאר: "אנו משתתפים בכאב ובצער המשפחות שיקיריהן נפלו, אך את כתב האישום יש לכוון נגד ממשלת ישראל והעומד בראשה שלא פעלו כנגד הפיגועים, ובכך גרמו בעקיפין לטבח". כשנשאל הרב דב ליאור (רבה של קריית ארבע) על הרצח ביקש להזכיר לשואלים שברוך גולדשטיין היה רופא וטיפל בהרבה מקרים וייתכן שנטרפה דעתו ממה שראה והיו שהעידו שקודם הטבח אמר "אני לא מסוגל יותר". חלקים מאנשי הימין הרדיקלי בישראל ואחדים מתושבי חברון הביעו לאורך השנים תמיכה מפורשת במעשהו של גולדשטיין, בין היתר בטענה שהטבח מנע פיגוע גדול שעמד להתבצע.
פעיל הימין הרדיקלי מיכאל בן חורין הועמד לדין על שאמר בהילולה לזכר גולדשטיין: "ברוך גולדשטיין אין כמוך בעולם, ברוך גולדשטיין הוא אדם צדיק, יסוד עולם, יחיד במינו". בית המשפט המחוזי בירושלים זיכה אותו ופסק שאין בכך הסתה לאלימות. מאוחר יותר הורשע בן חורין, עם אחרים, בהסתה לגזענות בעקבות הספר "ברוך הגבר" שהוציאו לאור בשנת 1995 ובו שבחים לגולדשטיין.
15 שנים לאחר הטבח, כתב הרב שלמה אבינר: "ברור שברוך גולדשטיין לא פעל מתוך רגשי נקמה פרטיים", ו"דווקא בגלל זה הוא היה צריך לבקש רשות מהאומה, כי אחר כך מי שיצטרך לקחת את המעמסה של האחריות זו האומה כולה. אם הוא היה שואל אותנו היינו אומרים לו לא לעשות את זה. ככה לא פועלים. אבל הוא לא שאל אותנו. והוא נהרג. הרי הוא ידע שמה שהוא עושה זה מסוכן, לכן ודאי שהוא זכר צדיק לברכה, זכר קדוש לברכה, אבל המעשה היה מעשה לא נכון".
ישנם הטוענים כי במעשהו מנע גולדשטיין פיגוע מתוכנן בחברון, או לפחות סבר כך בעת שהחליט על הטבח. הרב מאיר מאזוז, למשל, טען שקורבנות הטבח נערכו בעצמם לבצע פיגוע, ואמירות אלו גררו גינוי מצד ארגונים כגון תג מאיר.
לאחר מותו

גולדשטיין נקבר בקריית ארבע, בפארק מאיר כהנא שהקים לזכרו של הרב כהנא, לאחר שנדחתה בקשת משפחתו לקבור אותו בבית הקברות היהודי בחברון.
במקום הוקמה אחוזת קבר, והוא הפך לאתר עלייה לרגל לאנשי ימין קיצוני שערכו במקום הילולה ביום השנה למותו של גולדשטיין. בעקבות זאת נחקק ביוזמת חבר הכנסת רן כהן ממרצ חוק איסור הקמת מצבות זיכרון לזכר מבצעי מעשי טרור, תשנ"ח–1998, שקבע גם שמצבות שכבר הוקמו יוסרו ממקומן. בשנת 1999 הרס צה"ל את רוב האתר, לאחר שנדחתה עתירת המשפחה שלא לעשות כן, אך הותיר את המצבה שעל הקבר.
משפחתו

גולדשטיין נישא למרים כהן ב-1982. בני הזוג ביקשו לקיים את חופתם בהר הבית ולאחר שהמשטרה מנעה זאת מהם קיימו אותה בסמוך לשער המוגרבים. אחד מילדיו סיים קורס טיס והיה נווט קרב בחיל האוויר.
הערות שוליים

1 2  רשימות המועמדים בבחירות לכנסת האחת עשרה
↑  כך, באתר www.idi.org.il
1 2  סיגל מגריסו, הטבח: מדריך מונחים, באתר ynet, 6 במרץ 2004
↑  דין וחשבון ועדת החקירה לעניין הטבח במערת המכפלה בחברון התשנ"ד, ירושלים תשנ"ד, עמ' 77
↑  דין וחשבון ועדת החקירה לעניין הטבח במערת המכפלה בחברון התשנ"ד, ירושלים תשנ"ד, עמ' 47
↑  דין וחשבון ועדת החקירה לעניין הטבח במערת המכפלה בחברון התשנ"ד, ירושלים תשנ"ד, עמ' 48
↑  "ואלה שנות...", בעריכת נסים משעל, הוצאת ידיעות אחרונות, 1997.
1 2  אפרת וייס, עדיין צדיק, באתר ynet, 4 במרץ 2004
↑  15 שנים לפרשת גולדשטיין - ו'ברוך עדיין 'הגבר'..':, באתר ערוץ 7
↑  חיים לוינסון, בית המשפט המחוזי בירושלים קבע: אמירות בשבח ברוך גולדשטיין אינן הסתה, באתר הארץ, 11 בפברואר 2010
↑  צופיה הירשפלד, הרב אבינר: ברוך גולדשטיין טעה, אבל הוא קדוש, באתר ynet, 3 במרץ 2009
↑   רצח ערבים מציל יהודים????, סרטון בערוץ "radio102fm", באתר יוטיוב (אורך: 10:01);
דוד ורטהיים‏, ב"כאן מורשת" היללו את ברוך גולדשטיין: "הגן על ניסיון לעשות טבח גדול ביהודים", באתר וואלה, 20 בנובמבר 2022
↑  הרב מאיר מאזוז בשיעורו השבועי: "בזכות ברוך גולדשטיין נמנעה סכנה", באתר עכשיו 14, 12 במרץ 2023
↑  חוק איסור הקמת מצבות זיכרון לזכר מבצעי מעשי טרור, תשנ"ח-1998, באתר "נבו"
↑  בג"ץ 6195/98 ישראל גולדשטיין ומרים גולדשטיין נ' משה יעלון ואחרים, ניתן ב־14 בנובמבר 1999
↑  אילן בכר, חופה ליד שער המוגרבים, מעריב, 4 באוגוסט 1982
↑  איך יתכן שהבן של ברוך גולדשטיין טייס?, באתר וואלה, 29 ביוני 2005
↑  עמוס הראל, בנו של הרוצח גולדשטיין - בין בוגרי קורס טיס, באתר הארץ, 27 ביוני 2005
| --- | --- |
בקרת זהויות :  NLI: 987007261976305171  GND: 119270366  ISNI: 0000 0004 0238 1206  LCCN: nr94037199  VIAF: 297633514   WorldCat (עם VIAF): 297633514 
קבר ברוך גולדשטיין - קריית ארבע
גוגל תרגום

| --- | --- |


 סוג:  תרגום מכונה
 מייסדים:  חברת גוגל 
 בעלות:  גוגל
 translate.google.co.il
 
גוגל תרגום (באנגלית: Google Translate) הוא שירות חינמי של תרגום מכונה סטטיסטי שפותח על ידי גוגל, המאפשר לתרגם מילים, קטעי טקסט או דפי אינטרנט בין 249 שפות (נכון לנובמבר 2024).
ייסוד

בשנת 2001 החלה גוגל לספק אפשרות תרגום מאנגלית לשמונה שפות ומשפות אלה לאנגלית, באמצעות שירות שהתבסס על תרגום מכונה סטנדרטי. לאחר שאיכות התרגום לא השתפרה עם השנים הצטרף בשנת 2003 לצוות השירות מדען המחשב הגרמני פרנץ יוזף אוך (Och), שזכה באותה שנה במקום הראשון בתחרות DARPA לתרגום מכונה אוטומטי מהיר. מאז 2004 עומד אוך בראש מחלקת התרגום האוטומטי של גוגל, והאלגוריתמים של השירות מבוססים על מחקריו. תחילה סבלה המערכת הניסויית שפיתח מאיטיות רבה, ותרגום של 1,000 משפטים ארך 40 שעות ונעשה על 1,000 מכונות, אך לאחר כשנה הצליחה המערכת לתרגם משפט בתוך פחות משנייה. בתחילת שנת 2006 הושק השירות המחודש, שאפשר בשלב ראשון לתרגם לסינית ולערבית בלבד.
טכנולוגיה

מערכת "גוגל תרגום" פועלת בטכנולוגיית תרגום מכונה סטטיסטי. כאשר נשלחת בקשת תרגום, המערכת סורקת מיליוני תרגומים אפשריים, ובוחרת מהם את התרגום הסביר ביותר מבחינה סטטיסטית. זאת בניגוד לגישה המסורתית בחקר התרגום והשפה, של ניתוח על בסיס חוקים לשוניים. עם זאת, עבור רוב השפות בשירות, עד לאוקטובר 2007 לא השתמשה גוגל באלגוריתם שפיתחה, אלא בטכנולוגיית התרגום של חברת "סיסטראן" (Systran), שבה עשו שימוש גם שירותי תרגום אחרים כגון דג בבל ,AOL ו-Yahoo.
המודלים הסטטיסטיים לכל שפה בשירות מתבססים על נתונים ממאגר טקסטים דו-לשוניים של מעל מיליון מילים, ומשני מאגרים חד לשוניים המכילים מיליארדי מילים כל אחד. בשלבים הראשונים של השקת השירות אספה גוגל את מאגרי הטקסט ממכוני מחקר לשפות ומהאו"ם, שמסמכיה מתורגמים ל-6 שפות. היותן של השפות ערבית וסינית שפות רשמיות של האו"ם, מהווה כנראה אחת הסיבות לכך שגוגל מיקדה תחילה את מאמציה בשפות אלה, ולא, לדוגמה, בשפה היפנית או הגרמנית, שאינן שפות רשמיות. לאחר מכן החלה גוגל להתבסס גם על טקסטים מהאינטרנט, על מסמכי האיחוד האירופי המתורגמים ל-23 שפות, וכן על גוגל ספרים, אם כי באופן חלקי בלבד בשל בעיות באיכות ה-OCR בספרים הסרוקים.
כמו כלי תרגום אוטומטי אחרים, "גוגל תרגום" מוגבל ביכולותיו. על אף שהוא מסייע לקורא להבין את הקשר התוכן הכללי של טקסט בשפה זרה, הוא אינו מספק תמיד תרגום מדויק, ולעיתים קרובות מופיעות מילים חסרות הקשר או מילים שלא חלים עליהם כללי דקדוק. הדבר נובע בעיקר מהקושי לתרגם אוטומטית מילים בעלות כמה משמעויות ומבני משפטים המשתנים בין שפות. בחלק מהשפות השירות מציג תוצאות טובות יותר.
ככל ששירות "גוגל תרגום" אוסף יותר תרגומים, כך, באופן תאורטי, פוחתים הסיכויים לתרגומים שגויים בתרגום מכונה סטטיסטי. עם זאת, חוקר התרגום ועובד במחלקת התרגום של גוגל, אנדראס זולמן, טען כי על גוגל לחזור לניתוח מבוסס כללים, מאחר ש"כל הכפלה של כמות הנתונים הובילה לשיפור של 0.5% באיכות הפלט, ואילו אפשרויות ההכפלות אינן אינסופיות. אנו נמצאים כעת על סף שמעבר לו אין יותר טקסטים בעולם שאנחנו יכולים להשתמש בהם". במאי 2012 הודה מנהל המוצר בגוגל, ג'ף צ'ין, כי "ייתכן כי לא נוכל להגיע לשלמות עד אשר ימציאו אינטליגנציה מלאכותית מלאה".
מאז סוף 2016, מבוסס התרגום האוטומטי של גוגל תרגום על למידה עמוקה.
היסטוריה

באוגוסט 2008 השיק השירות יישום ווב מבוסס HTML5 עבור משתמשי אייפון, ובפברואר 2011 יצא היישום הרשמי ב-Appstore. היישום מאפשר לקבל קלט שמע באמצעות זיהוי קול ב־15 שפות ולתרגם ליותר מ-50 שפות, וכן להשמיע את התרגום ברוב השפות. היישום המקביל לאנדרואיד, שגרסתו הראשונה יצאה בינואר 2010, כולל תכונה של "מצב שיחה" המאפשרת למשתמשים לנהל שיחות קוליות מתורגמות עם דוברי שפות זרות ביותר מ-15 שפות.
ב-9 ביוני 2009 הושק כלי התרגום של גוגל למתרגמים מקצועיים (Google translate Toolkit), הכולל ממשק משתמש WYSIWYG, מונחונים, ושיתוף תרגומים. באותה שנה אפשרה גוגל לבעלי אתרים להוסיף לאתריהם את כלי התרגום האוטומטי Website Translator, המתרגם את האתר בשלמותו.
במאי 2011 הודיעה גוגל כי תפסיק להפעיל את ה־API של השירות בשל נטל כלכלי משמעותי, אך לאחר לחץ ציבורי חזרה בה והודיעה כי תוציא גרסה בתשלום.
בספטמבר 2019, הודיעה גוגל כי ב-4 בדצמבר אותה שנה היא תפסיק להפעיל את Google translate Toolkit. זאת, לפי ההודעה, לאור התמעטות המשתמשים בו בשעה שקיימים בשוק די כלים חלופיים.
אפשרויות

השירות מאפשר לתעתק אותיות הנכתבות באלפבית לטיני לאותיות המקבילות בכ-23 שפות, ובכללן יוונית, דוואנגרית, קירילית, ערבית ועברית. ב-2012 נוספו לשירות מקלדות וירטואליות עם תווים ביפנית, בוייטנאמית ובעברית.
גוגל הטמיעה את תכונת התרגום במגוון שירותיה: בתוצאות החיפוש, בסרטונים ביוטיוב המכילים רצועת כתוביות, בדפדפן גוגל כרום, ב-Google Docs ,Google Groups, וכן בשירות הדואר מבוסס רשת שלה Gmail.
למרות המחסור במאגרי טקסטים מקוונים ביידיש, השירות מאפשר תרגום לשפה זו הודות לדמיונה הרב לגרמנית, וכן בשל המילים הרבות שהיא שואלת מעברית ומפולנית.
מטרות והשפעה

נכון לשנת 2012 פונים לשירות כ-200 מיליון משתמשים מדי חודש, למעלה מ-92 אחוז מהם מגיעים מחוץ לארצות הברית. לפי ההערכה, השירות מתרגם ביום אחד את אותה כמות טקסט שמייצרים המתרגמים המקצועיים בעולם בשנה.
לפי אנשי השירות בגוגל, השאיפה העומדת מאחוריו היא שבירת מחסום השפה, על מנת לאפשר לכל אדם גישה לכלל המידע בעולם ועל מנת לקבל "עצמאות" מהשפה. עם זאת, ישנם המאמינים כי באופן אירוני, שירות התרגום האוטומטי של גוגל למעשה מגביר את התלות בשפה בכך שהוא גורם לעצלנות לרכישת שפות חדשות. על פי דאגלס הופשטטר, אחד המבקרים הנוקבים ביותר של הפרסום המופרז סביב השירות, היכולת להתקיים בתוך שפה ולעבור בין שפות, להבין את ההברה ואת ההדהוד התרבותי, את הבדיחות, חידודי הלשון ואת הניב, הם הדברים שהופכים את בני האדם לאנושיים ולאינדיבידואלים יותר מכל. הופשטטר טוען כי "כולנו ניכנע כנראה ללחצים להשתמש בשירות ברמה מסוימת, אך זה לעולם לא יקבל את התחושה של משפטים מנוסחים".
ציוני דרך > 2001

השירות הוקם. ניתן לתרגם מאנגלית ובחזרה לשפות הבאות:
צרפתית
גרמנית
ספרדית
פורטוגזית (פורטוגל)
הולנדית
איטלקית
סינית פשוטה
קוריאנית
יפנית
ציוני דרך > 2006

שפות חדשות:
ערבית
רוסית
ציוני דרך > 2007

שפות חדשות:
סינית מסורתית
הינדי
סינית פשוטה לסינית מסורתית ובחזרה
ציוני דרך > 2008

נוספה אפשרות לבצע תרגום בין כל זוג שפות, בתיווך השפה האנגלית.
שפות חדשות:
בולגרית
קרואטית
צ'כית
דנית
פינית
יוונית
נורווגית
פולנית
רומנית
שוודית
קטלאנית
פיליפינית
עברית
אינדונזית
לטבית
ליטאית
סרבית
סלובקית
סלובנית
אוקראינית
וייטנאמית
ציוני דרך > 2009

סיום שלב הבטא.
הוספת אפשרות תעתיק באותיות לטיניות עבור השפות סינית, יפנית, קוריאנית, רוסית, אוקראינית, בלארוסית, בולגרית, יוונית, הינדית ותאילנדית, עבור תרגומים מערבית, פרסית והינדית, המשתמש יכול להזין תעתיק לטיני של הטקסט, שיתורגם לתעתיק בשפות אלה.
הוספת אפשרות הקראת טקסט באנגלית, איטלקית, צרפתית וגרמנית.
שפות חדשות:
אלבנית
אסטונית
גליסית
הונגרית
מלטזית
תאילנדית
טורקית
פרסית
אפריקאנס
בלארוסית
איסלנדית
אירית
מקדונית
מלאית
סוואהילית
וולשית
יידיש
ציוני דרך > 2010

נוספה אפשרות הקראת טקסט באפריקנס, אלבנית, קטלאנית, סינית, קרואטית, צ'כית, דנית, הולנדית, פינית, יוונית, הונגרית, איסלנדית, אינדונזית, לטבית, מקדונית, נורווגית, פולנית, פורטוגזית, רומנית, רוסית, סרבית, סלובקית, סוואהילית, שוודית, טורקית, וולשית וייטנאמית, ערבית, יפנית וקוריאנית. נוספה תמיכה בתעתיק לטיני עבור ערבית (הוסרה מהשירות בסוף 2010) ואפשרות הקלדה פונטית בערבית, יוונית, הינדית, פרסית, רוסית, סרבית ואורדו. כמו כן נוספה בדיקת איות.
שפות חדשות:
קריאולית האיטית
ארמנית
אזרית
בסקית
גאורגית
אורדו
לטינית
ציוני דרך > 2011

בלחיצה על מילה מתורגמת, מוצע למשתמש תרגומים חלופיים מהם ניתן לבחור.
שפות חדשות:
בנגלית
גוג'ראטית
טמילית
טלוגו
קאנאדה
ציוני דרך > 2012

שמע חדש לשפות אנגלית, צרפתית, ספרדית, גרמנית ואיטלקית.
שפות חדשות:
אספרנטו
לאו
ציוני דרך > 2013

נוסף מילון שימור אותיות.
שפות חדשות:
איגבו
בוסנית
האוסה
המונג
זולו
קמרית
יורובה
ג'אווה
מאורית
מראטהית
מונגולית
נפאלית
סבואנו
סומלית
פנג'אבית
ציוני דרך > 2014

שפות חדשות:
מלגשית
בורמזית
צ'יצ'ווה
קזחית
סינהלית
סוטו
מלאיאלאם
טג'יקית
סונדית
אוזבקית
ציוני דרך > 2016

שפות חדשות:
אמהרית
הוואית
גאלית סקוטית
לוקסמבורגית
סינדית
פריזית
פשטו
קורסיקאית
קירגיזית
כורדית (כורמנג'י)
סמואית
שונה
קוסה
ציוני דרך > 2020

שפות חדשות:
קינירואנדה
אורייה
טטארית
טורקמנית
אויגורית
ציוני דרך > 2022

נוספה אפשרות הקראת טקסט בעברית, אלבנית, בוסנית וסווהילית.
שפות חדשות:
אסאמית
איימרה
באמבארה
בוג'פורית
דוגרי
אווה
גוארני
אילוקאנו
קונקאני
קריו
כורדית (סורנית)
לינגאלה
לוגנדה
מאיטילי
דיבהי
מייטילון (מניפורית)
מיזו
ססוטו
אורומו
קצ'ואה
סנסקריט
תיגרינית
טסונגה
טווי
ציוני דרך > 2024

נוספה אפשרות הקראת טקסט באמהרית, קנטונזית, גליסית, האוסה ווולשית.
שפות חדשות:
אבחזית
אצ'אית
אקולית
עפרית
אלור
אווארית
אוודהית
באלינזית
בלוצ'ית
באולה
בשקירית
באטאק קארו
באטאק סימאלונגון
באטאק טובא
במבא
בטאווי
ברטונית
בוריאטית
קנטונזית תקנית
צ'מורו
צ'צ'נית
צ'ילובה
צ'וקזית
חובשית
טטרית של קרים (כתב קירילי)
טטרית של קרים (כתב לטיני)
דארית
דיבהית
דינקאית
אנדומבה
דיולה
דזונגקה
פארואזית
פיג'ית
צרפתית של קנדה
פון
פריזית מערבית
פורלן
פולה
גא
האקה צ'ין
היליגאינון
הונסריק
איבן
אינוקטיטוט (כתב לטיני)
אינוקטיטוט (כתב אינוקטיטוט)
פטואה ג'מייקנית
ג'ינגפו
כלשיסוט
קנורי
קפמפנגנית
חאסית
קיג'ה
קיקונגו
קיטובה
קוקבורוק
קומית
לטגלית
ליגורית
לימבורגית
לומברדית
לאו
מאדורית
מאקאסאר
מלאית (כתב ג'אווי)
מאם
מאנית
מרשלית
מארוואדית
קריאולית של מאוריציוס
מארית מזרחית
מינאנקבאו
נאוואטל (מזרח וואסטקה)
נדאו
נדבלה (דרום)
נפאל בהאסה
אנקו
נוארית
אוקסיטנית
אוסטית
פנגסינן
פפיאמנטו
פורטוגזית (ברזיל)
פונג'אבית (שאהמוקי)
קאקצ'יאית
רומאני
קירונדי
צפון סאמית
סנגו
סנטאלית
סנטאלית (כתב אול צ'יקי)
קריאולית סיישלית
שאן
סיציליאנית
שלזית
סוסו
סוואזית
טהיטית
תמזיגת
טטום
טיבטית
טיב
טוק פיסין
טונגאית
טסוואנה
טולו
טומבוקה
טובאנית
אודמורטית
ונדה
ונטית
וואראי
וולופית
יקוטית
יוקטן מאיה
זפוטק
הערות שוליים

↑  Breaking down the language barrier—six years in, בבלוג השירות
↑  Franz Josef Och - Research at Google
↑  באתר גוגל סיסטם
↑  ועידה בנושא תרגום מכונה, פוקט, תאילנד
↑  השוואה בין שירותי תרגום מקוון, באתר tcworld
↑  Now you can polish up Google’s translation of your website, בבלוג השירות
↑  Google's Neural Machine Translation System: Bridging the Gap between Human and Machine Translation
↑  Start the conversation with Google Translate for Android, בבלוג השירות
↑  Feldman, Adam (3 ביוני 2011). "Spring cleaning for some of our APIs". Google Code. נבדק ב-3 ביוני 2011. {{cite web}}:  (עזרה)
↑  "Google cancels plan to shutdown Translate API. To start charging for translations". 4 ביוני 2011. נבדק ב-4 ביוני 2011. {{cite web}}:  (עזרה)
↑  באתר לוס אנג'לס טיימס (באנגלית)
↑  Google Translate now serves 200 million people daily, CNET (באנגלית)
↑  באתר הגרדיאן (באנגלית)
↑  רפאל בן זקרי, גוגל מכריזה על השינוי הגדול בתולדות שירות התרגום שלה, באתר אייס, 27 ביוני 2024
| --- | --- |
בקרת זהויות :  GND: 1128250675
אדי ודר

| --- | --- |

 לידה:  23 בדצמבר 1964 (בן 60) אוונסטון, ארצות הברית 
 שם לידה:  אדוארד לואיס סיוורסון השלישי
 שם במה:  Jerome Turner 
 מוקד פעילות:  שיקגו, אילינוי, ארצות הברית
 תקופת הפעילות:  מ-1979
 מקום לימודים:  אקדמיית סן-דייגיטו, קולג' סן דייגו סיטי 
 סוגה:  רוק גראנג' 
 סוג קול:  בריטון 
 שפה מועדפת:  אנגלית 
 כלי נגינה:  גיטרה
 חברת תקליטים:  ג'יי רקורדס, ריפבליק רקורדס 
 שיתופי פעולה בולטים:  פרל ג'אם טמפל אוף דה דוג
 בן או בת זוג:  Jill Vedder (2010–?) Beth Liebling (1994–2000) 
 פרופיל ב-IMDb
 חתימה:  
 
אדי ודר (אנגלית: Eddie Vedder; נולד בשם אדוארד לואיס סיוורסון השלישי ב־23 בדצמבר 1964) הוא זמר אמריקאי, הידוע כסולן וכותב המילים הראשי של להקת הגראנג' פרל ג'אם.
ביוגרפיה

ודר נולד באוונסטון, פרבר ליד שיקגו, לקארן לי ודר ולאדוארד לואיס סיוורסון הבן. מוצאו גרמני ודני. ב-1965 התגרשו הוריו, ועד גיל מאוחר לא ידע מי אביו הביולוגי, וחשב כי זהו אביו המאמץ. ודר הוא שם משפחתה של אמו, אותו אימץ לאחר מכן. במשך שנים נפוצה שמועה (שהופרכה לבסוף) שאביו האמיתי הוא ג'ים מוריסון.
באמצע שנות ה-70 עברה המשפחה למחוז סן דייגו, קליפורניה. ביום הולדתו ה-12 קיבל ודר גיטרה כמתנה מאמו. בסוף שנות נעוריו התגרשו אמו ואביו המאמץ, ואמו ואחיו הצעירים חזרו לאזור שיקגו כאשר ודר נשאר עם אביו בקליפורניה כדי שלא יצטרך לעבור לתיכון אחר. לבסוף, נשר מהתיכון וחזר למשפחתו בשיקגו. ב-1984, חזר ודר לסן דייגו עם חברתו בט ליבלינג. הוא הקליט קלטות דמו בביתו ועבד במספר עבודות שונות ביניהן, עובד בתחנת דלק מקומית ושומר ביטחון במלון.
בשנת 1991 הקים ודר את פרל ג'אם יחד עם חברי להקת מאת'ר לאב בון, שנשארו ללא סולן לאחר מותו של אנדרו ווד במרץ 1991, אחרי שקיבל מידידו ג'ק איירונס (לעתיד, מתופף להקת פרל ג'אם) קלטת ובה לחנים לשירים שכתב סטון גוסארד ושלח אותה לגוסארד כשעליה הקליט את עצמו שר למלים שהוא עצמו כתב. הוא גם מנגן בגיטרה בחלק משירי הלהקה. הוא גם יודע לנגן על כלים אחרים, כגון היוקללה, תופים ומפוחית פה. ודר עד היום נחשב לכותב השירים המרכזי בלהקה ועד אלבומה הרביעי של פרל ג'אם No Code היה אחראי באופן בלעדי על כתיבת המלים לשירים.
ודר נחשב לאחד מהזמרים הבולטים בסצנת הגראנג' וברוק בכלל. מבקרי מוזיקה רבים שיבחו את יכולותיו הווקליות, וטענו כי קולו האותנטי הוא אחד הייחודיים בימינו.
לווירד אל ינקוביץ' יש שיר בשם "My Baby's In Love With Eddie Vedder" (הבחורה שלי מאוהבת באדי ודר) באלבומו Running With Scissors.
ודר נישא לחברת נעוריו בט ליבלינג ב-1994. הזוג התגרש בשנת 2000. ודר יוצא כיום עם הדוגמנית ג'יל מק'קורמיק. יש לו בת אחת בשם אוליביה אשר נולדה ב-11 ביוני 2004.
ודר הוא צמחוני.
בשנת 2007 כתב ודר את אלבום הסולו המלא הראשון שלו, שהיווה פסקול לסרט הקולנוע של שון פן - "Into the Wild". ודר כתב, הלחין, ניגן ושר את כל שירי הפסקול. באלבום זה ודר מתרחק מעט מהצליל הרוקיסטי המאפיין את שיריו בפרל ג'אם, והולך לכיוון של פולק אמריקאי עם דגש על גיטרות אקוסטיות. על כתיבת וביצוע השיר "Guaranteed" מתוך האלבום והסרט זכה ודר בפרס גלובוס הזהב בקטגוריית השיר המקורי הטוב ביותר.
בשנת 2009 הקליט ביחד עם להקת פרל ג'אם את אלבומם התשיעי "Backspacer".
בשנת 2010 כתב וביצע שיר פסקול לסרט "לאכול, להתפלל, לאהוב" בשם "better days".
בשנת 2011 הוציא לאור ודר את אלבום הסולו הראשון שלו שאינו מהווה פסקול לסרט. האלבום נקרא "שירי יוקללי" (Ukulele Songs), ובו שר ודר שירים מקוריים וגרסאות כיסוי, ומלווה את עצמו בנגינת יוקללי.
ביוגרפיה > "20/4/02"

"20/4/02" הוא שיר שכתב ודר ב-2002. שם השיר מציין את התאריך שבו שמע אדי ודר על מותו של ליין סטאלי ובו ברגע כתב את השיר ("אז כל הטפשים שמביניכם שמסוגלים לשיר בדיוק כמוהו, הרגישו חופשיים לעשות זאת כעת, בגלל שהוא מת... זה לא יעליב אותו, רק אותי. כיוון שהוא מת"). השיר כלול באלבום אוסף השירים הנדירים הכפול של פרל ג'אם, "Lost Dogs" מ-2004, כאשר שמו אינו כלול ברשימת השירים, והוא מתחיל להתנגן בדקה השישית של הרצועה האחרונה של התקליטור השני. ודר הקליט את השיר לבדו כאשר הוא מלווה את עצמו בגיטרה אקוסטית.
פרסים ומועמדויות

| פרס | שנה | קטגוריה | עבור | תוצאה | מקור |
| --- | --- | --- | --- | --- | --- |
| פרס גראמי | 2025 | שיר הרוק הטוב ביותר | "Dark Matter" | מועמדות |  |
הערות שוליים

↑  Ancestry of Eddie Vedder: compiled by William Addams Reitwiesner
↑  2025 GRAMMYs: See The Full Winners & Nominees List | GRAMMY.com, grammy.com
| --- | --- |
בקרת זהויות :  NLI: 987007325087405171  PLWABN: 9810646804205606  BnF: cb140509874 (data)  GND: 131993321  ISNI: 0000 0001 1471 0124  LCCN: no00043843  MusicBrainz: 1a60d6dd-9d3e-40fc-a66d-3184f9ee0d61  NKC: ola2002152179  SUDOC: 158541626  VIAF: 39579347   WorldCat (עם VIAF): 39579347
ג'ף הארדי

| --- | --- |

ג'ף הארדי, יולי 2019
 לידה:  31 באוגוסט 1977 (בן 47) קמרון, קרוליינה הצפונית, ארצות הברית
 שם במה:  ג'ף הארדי
 כינוי:  תעלומת האקסטרים
 משקל:  102 ק"ג
 גובה:  1.85 מטר
 לאום:  אמריקאי
 קריירה מקצוענית:  15 באוקטובר 1993 – הווה (31 שנים)
 מאמנים:  דורי פאנק מייקל הייס
 ליגות:  WWF TNA ROH
 תרגילי סיום:  סוואנטון בומב טוויסט אוף פייט
 מידע אישי
 בת זוג:  Beth Britt
 מספר צאצאים:  2
ג'פרי נרו "ג'ף" הארדי (באנגלית: Jeffrey Nero "Jeff" Hardy; נולד ב-31 באוגוסט 1977) הוא מתאבק אמריקאי,הוא מוכר בעיקר בשל תקופתו בארגון ההיאבקות WWE. הארדי ידוע בסגנון ההיאבקות המסוגנן והמלהיב שלו, ונחשב לאחד המתאבקים המעופפים הטובים בעולם כיום. ג'ף הוא אחיו הצעיר של המתאבק מאט הארדי.
ביוגרפיה

ג'ף נרו הארדי הוא בנם של גילברט ורובי מור הארדי, ואחיו הצעיר של מאט הארדי. אמם נפטרה מסרטן המוח בשנת 1987, כשג'ף הארדי היה בן תשע.  הוא פיתח עניין במוטוקרוס בגיל 12 וקיבל את האופניים הראשונים שלו, ימאהה YZ-80.  את המירוץ הראשון שלו עשה כשהיה בכיתה ט'. הארדי שיחק בייסבול כשהיה צעיר, אך נאלץ לעצור לאחר שהתרסק במהלך מרוץ מוטוקרוס ונפצע בזרועו. הוא גם שיחק פוטבול במהלך התיכון כפול בק וליינבק. הוא התחרה לזמן קצר בהיאבקות חובבנית בתיכון. הוא נאלץ להפסיק לשחק פוטבול בתיכון, לאחר שנצטווה לבחור בין היאבקות מקצועית לפוטבול, והוא בחר בהיאבקות. המקצועות האהובים על הארדי בבית הספר היו היסטוריה ואמנות אמריקאית, והוא עשה זאת תמורת קרדיט נוסף.